BEGRUNDELSE

1. BAGGRUND FOR FORSLAGET

I den fælles ministererklæring om gennemførelsen af associeringsaftalen mellem EU og Ukraine, herunder et vidtgående og omfattende frihandelsområde, af 12. september 2014 har EU efter de tresidede høringer mellem Den Europæiske Union, Den Russiske Føderation og Ukraine, som led i en omfattende fredsproces i Ukraine, indvilget i at foreslå, at den foreløbige anvendelse af aftalen (afsnit IV) udsættes til den 31. december 2015, samtidig med at EU's autonome handelsforanstaltninger fortsættes i denne periode til gavn for Ukraine. Rusland har på sin side bekræftet, at CIS-FTA-præferenceordningerne med Ukraine fortsat vil blive anvendt. Høringerne vil fortsætte, og de vil indgå som en del af den overordnede fredsproces i Ukraine, under overholdelse af Ukraines territoriale integritet og dets rets til at bestemme over sin egen skæbne.

For at støtte for den politiske og økonomiske stabilitet i Ukraine foreslår Kommissionen derfor med henvisning til afsnit I, artikel 4, 5 og 6 i afsnit II og afsnit VII (ekskl. artikel 479, stk. 1) i aftalen som fastsat i Rådets afgørelse nr. 2014/295/EU af 17. marts 2014, at den meddelelse, der er omtalt i aftalens artikel 486, omgående offentliggøres vedrørende afsnit III, V, VI og VII og de tilhørende bilag og protokoller, mens meddelelsen vedrørende afsnit IV og de tilhørende bilag og protokoller offentliggøres med henblik på at lade den foreløbige anvendelse få virkning fra den 1. januar 2016. En lignende fremgangsmåde bør følges med henblik på den praktiske anvendelse af de bestemmelser i afsnit VII, der specifikt vedrører afsnit IV.

2. JURIDISKE ASPEKTER AF FORSLAGET

For Unionens del er retsgrundlaget for ændringsafgørelsen artikel 217 sammenholdt med artikel 218, stk. 5, og artikel 218, stk. 8, andet afsnit, i TEUF.

Forslaget har til formål at ændre Rådets afgørelse om undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side, for så vidt angår afsnit III (ekskl. bestemmelserne om behandling af tredjelandsstatsborgere med lovlig beskæftigelse som arbejdstagere på den anden parts territorium) og afsnit IV, V, VI og VII heri og de tilhørende bilag og protokoller ("Rådets afgørelse af 20. juni 2014"), så en midlertidig anvendelse af afsnit III, IV, V, VI og VII og de tilhørende bilag og protokoller i associeringsaftalen kan indføres etapevis.

Det foreslås derfor som supplement til afsnit I, artikel 4, 5 og 6 i afsnit II og afsnit VII (ekskl. artikel 479, stk. 1) i aftalen som fastsat i Rådets afgørelse nr. 2014/295/EU af 17. marts 2014 med henblik på gennemførelse af artikel 4 i Rådets afgørelse af 20. juni 2014, at den meddelelse, der er omtalt i aftalens artikel 486, omgående offentliggøres vedrørende afsnit III, V, VI og VII og de tilhørende bilag og protokoller, mens meddelelsen vedrørende afsnit IV og de tilhørende bilag og protokoller offentliggøres med henblik på at lade den foreløbige anvendelse få virkning fra den 1. januar 2016.

Den gradvise midlertidige anvendelse af afsnit III, IV, V, VI og VII og de tilhørende bilag og protokoller i associeringsaftalen berører ikke kompetencefordelingen mellem Unionen og dens medlemsstater i henhold til traktaterne.

2014/0282 (NLE)

Forslag til

RÅDETS AFGØRELSE

om ændring af Rådets afgørelse om undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union og Det Europæiske Atomenergifælleskab og deres medlemsstater på den ene side og Ukraine på den anden side, for så vidt angår afsnit III (ekskl. bestemmelserne om behandling af tredjelandsstatsborgere med lovlig beskæftigelse som arbejdstagere på den anden parts territorium) og afsnit IV, V, VI og VII og de tilhørende bilag og protokoller

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 217 sammenholdt med artikel 218, stk. 5, og artikel 218, stk. 8, andet afsnit,

under henvisning til forslag fra Europa-Kommissionen, og

ud fra følgende betragtninger:

(1) Den 20. juni 2014 vedtog Rådet afgørelsen om undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side, for så vidt angår afsnit III (ekskl. bestemmelserne om behandling af tredjelandsstatsborgere med lovlig beskæftigelse som arbejdstagere på den anden parts territorium) og afsnit IV, V, VI og VII og de tilhørende bilag og protokoller[1].

(2) Med henvisning til de resultater, der blev opnået enighed om på det tresidede ministermøde den 12. september 2014 mellem EU, Ukraine og Rusland om gennemførelse af associeringsaftalen mellem EU og Ukraine, herunder et vidtgående og bredt frihandelsområde, foreslår Kommissionen, at medlemsstaterne udsætter den midlertidige anvendelse af de handelsrelaterede bestemmelser i associeringsaftalen (afsnit IV) indtil den 31. december 2015, og samtidig foreslås det, at EU's autonome handelsforanstaltninger fortsat finder anvendelse til gavn for Ukraine. Rusland har på sin side bekræftet, at CIS-FTA-præferenceordningerne med Ukraine fortsat vil blive anvendt. Høringerne vil fortsætte, og de vil indgå som en del af den overordnede fredsproces i Ukraine, under overholdelse af Ukraines territoriale integritet og dets rets til at bestemme over egen skæbne.

(3) Den midlertidige anvendelse af afsnit III, IV, V, VI og VII og de tilhørende bilag og protokoller i associeringsaftalen får virkning etapevis. Der vil derfor omgående blive offentliggjort en meddelelse om afsnit III, V, VI og VII og de tilhørende bilag og protokoller i henhold til aftalens artikel 486, mens der for afsnit IV og de tilhørende bilag og protokoller vil blive offentliggjort en meddelelse om midlertidig anvendelse med virkning fra den 1. januar 2016.

(4) Den midlertidige anvendelse af de relevante bestemmelser i afsnit III, IV, V, VI og VII og de tilhørende bilag og protokoller i associeringsaftalen træder i kraft etapevis. Den i artikel 486 i aftalen omtalte meddelelse vil derfor blive foretaget omgående for afsnit III, V, VI og VII og de tilhørende bilag og protokoller samtidig med meddelelsen af bestemmelserne i artikel 4 i Rådets afgørelse nr. 2014/295/EU af 17. marts 2014, mens meddelelsen vedrørende afsnit IV og de tilhørende bilag og protokoller vil ske således, at den midlertidige anvendelse får virkning fra den 1. januar 2016.

(5) Rådets afgørelse om undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side bør således ændres i overensstemmelse hermed, for så vidt angår afsnit III (ekskl. bestemmelserne om behandling af tredjelandsstatsborgere med lovlig beskæftigelse som arbejdstagere på den anden parts territorium) og afsnit IV, V, VI og VII samt de tilhørende bilag og protokoller —

VEDTAGET DENNE AFGØRELSE:

Artikel 1

Rådets afgørelse om undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side ændres, for så vidt angår afsnit III (ekskl. bestemmelserne om behandling af tredjelandsstatsborgere med lovlig beskæftigelse som arbejdstagere på den anden parts område) og afsnit IV, V, VI og VII samt de tilhørende bilag og protokoller, som følger:

I artikel 4 tilføjes følgende afsnit:

"For så vidt angår afsnit III, V, VI og VII og de tilhørende bilag og protokoller, gennemføres denne artikel ved, at der omgående afgives en meddelelse i henhold til aftalens artikel 486.

For så vidt angår afsnit IV og de tilhørende bilag og protokoller, gennemføres denne artikel ved, at der i henhold til aftalens artikel 486 afgives en meddelelse om midlertidig anvendelse fra den 1. januar 2016."

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den […].

På Rådets vegne

Formand

[1] Rådsdokument nr. 11126/14 af 20. juni 2014.